Kaare Dybvad Bek (S), 2024-04-05:
Tak for det, og tak for debatten.
Tak til Dansk Folkeparti for at rejse den her debat.
Man bliver både glad, men også noget opgivende.
Man bliver selvfølgelig glad for, at der er en anerkendelse af det problem, der er i vores samfund, og som er kommet med en stor gruppe af udenlandske borgere, som har svært ved at tilpasse sig de værdier, vi har.
Men man bliver også opgivende, når man så oplever en debat som den her, hvor det i høj grad handler om proces, altså med diskussioner om, hvor man er i forhold til regeringens interne spørgsmål.
Der er spørgsmål fra partier, der selv anerkender konventionerne, om, om vi ikke kan bryde konventionerne.
Mens vi har siddet og diskuteret det, er det sådan, at der i Aarhus er fire børn, som er gået ind på en skole og har stukket andre med kniv – stor ballade i et skoledistrikt, hvor der er en stor andel af tosprogede med udenlandsk baggrund.
Det er en type af hændelser, som vi aldrig har været vant til i Danmark, men som er blevet en del af hverdagen.
Som også hr. Steffen Larsen fra Liberal Alliance påpegede, er der nu en situation, hvor vi oplever nogle ting, som vi som samfund aldrig før har oplevet, og som vi også bliver nødt til at sige klart fra over for.
Vi bliver nødt til at stå på det, som er vores samfunds grundlæggende værdier, og som er sunde, og hvis vi tror på, at det samfund, som vi har bygget, er et godt samfund, og at de værdier, som vi har bygget det på, hvad end det er folkestyre, ligestilling eller vores kristne værdigrundlag, er sunde, så skal vi da også tro på, at det er sundt for andre mennesker.
Det betyder så ikke, at man skal tage til Mellemøsten og sige: I skal være sådan her.
Men det betyder, at man skal sige til folk, der kommer fra Mellemøsten til Danmark: Sådan her skal man være.
Altså, det er stolte, gamle kulturnationer, som er blevet overtaget af en ekstremistisk religion, og det har skabt dårlige samfund, og i dag kommer der borgere derfra til vores samfund og siger, at de gerne vil blive ved med at holde fast i de værdier, vel vidende at vores samfund bygger på sunde værdier.
Og hvis man lader folk gøre det, ender det jo med, at vores samfund også kommer til at gå i en dårlig retning og kommer til at blive et dårligt samfund ligesom mange af de stolte kulturnationer, som, før de blev styret af en ekstrem religiøs dogmatik, også var meget sundere samfund.
I forhold til alt det mener jeg, at regeringen i bredeste forstand arbejder for at sørge for, at Danmark bygger på de værdier, som vi bygger på, og at sørge for, at vi kan sætte ind alle de steder, hvor vi opdager det.
Nu vi har haft diskussionen omkring svømmehaller i dag.
Det er jo en helt forkvaklet måde at opfatte børns idræt på, og det skal vi selvfølgelig ikke acceptere, og det mener jeg heller ikke de kommuner, som har gjort det, skal.
Det er derfor, at jeg har sendt et brev til dem, og det er derfor, at jeg håber på, at de kommer til at lave den praksis om, inden vi kommer til at gøre det op igen om et års tid.
Og hvis de ikke gør det, må vi selvfølgelig se på, hvad der er for nogle muligheder for at regulere det mere håndfast.
Så vil jeg også sige, at en værdidebat om udlændinge, som vi har haft i dag, lynhurtigt også bliver til en antalsdebat, altså en debat om, hvor mange der kommer til landet, og hvor mange vi kan absorbere i det her land, før vi også oplever det, som man oplever i Sverige, Frankrig og andre lande rundtom i Europa, hvor man får parallelsamfund, som stort set ikke kan nedbrydes.
Der må jeg bare sige, at vi står et sted, hvor vi presser på til det yderste af det, vi kan, inden for de konventioner, vi har tilsluttet os.
Det er jo et ærligt og redeligt synspunkt, men det er det ikke at komme og på den ene side sige, at det skal være meget strammere, og at regeringen slet ikke gør det godt nok og der skal meget mere til, og så samtidig sige: Vi er faktisk slet ikke klar til selv at gøre noget.
Altså, langt de fleste af de regler, vi har i dag, er jo regler, som enten er vedtaget af Danmarksdemokraternes nuværende partiformand, eller hvor hun i hvert fald har været med i den proces, der har ført til de regler.